蒲元亨畫四時扇圖
作者：釋德洪
朝代：宋

paragraphs: 畫工妙物無不可，誰能筆端自忘我。
醉蒲睡著呼不聞，但見解衣盤礴臝。
起來潄墨滋破硯，霜綃只尺開紈扇。
點綴四時無不有，但覺眼前紅綠眩。
雲破連峰青碧開，林梢時復見樓臺。
斷橋落日空流水，爲問秦人安在哉。
春山杳靄知何處，夏木森森蔽雲雨。
秋陰未破雪滿山，笑指千峰欲歸去。
看山對客憶蛾眉，客去愁多自不知。
滿眼匡廬看畫軸，平生坐媿虎頭癡。
萬事浮雲定何有，白鶴歸來千載後。
江山長在身世忙，歲月不移舟壑走。
對此未歸心欲折，借君玉斧修圓月。
會看談笑滿清風，詎使人間畏炎熱。